Alumnat de El Garbí celebra una jornada per a aprendre sobre l'entorn natural
08 de febrer de 2023

El matí del passat dimarts, 31 de gener, prop de 40 alumnes del CEIP El Garbí van realitzar una ruta amb bicicleta des del centre fins al parc de Navarrete. Una activitat proposada pel personal docent i en la qual ha col·laborat l'àrea de Sostenibilitat Ambiental de l'Ajuntament, que va incloure també una xarrada i diverses dinàmiques sobre la flora i fauna del territori i la importància d'aquests espais naturals.

Entre altres, els xiquets i xiquetes de 5é de primària, van poder conéixer les principals característiques de les espècies autòctones, com la coscolla, el llentiscle, l'argilaga, el ratpenat de ferradura xicotet o l'esquirol comú, i les problemàtiques derivades de les espècies invasores, com és el cas de la canya o alguns tipus de cactus. Va ser un espai de debat obert on van poder compartir les seues experiències, dubtes i inquietuds sobre la naturalesa i prendre consciència de la importància de cuidar i protegir l'entorn natural.

Tal com ha recordat l'edil, Cristina Díaz, aquesta activitat s'integra en la iniciativa ecoAULA, el projecte d'educació ambiental d'impuls municipal dirigit a afavorir l'aprenentatge de la ciutadania i especialment de l'alumnat de l'Eliana quant als conceptes, procediments i actituds per a assumir els reptes soci-ambientals que l'actual situació d'emergència climàtica planteja, i que compta amb la col·laboració de diverses entitats i associacions locals.